ROZHODNUTIE KOMISIE
zo 16. júna 2004
o podporách na pomoc pre výstavbu diaľkového potrubia na prepravu propylénu medzi Rotterdamom, Antverpami a Porúrím, oznámených Belgickom, Nemeckom a Holandskom
C 67/03 (ex N 355/03) - C 68/03 (ex N 400/03) - C 69/03 (ex N 473/03)
(oznámené pod číslom dokumentu K(2004) 2031)
(autentický je iba text v nemeckom, francúzskom a holandskom jazyku)
(Text s významom pre EHP)
(2005/170/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 88 ods. 2, prvý pododsek,
so zreteľom na Dohodu o Európskom hospodárskom priestore, najmä na jej článok 62 ods. 1 písm. a),
na základe výzvy na predloženie pripomienok adresovanej zúčastneným stranám podľa uvedených článkov (1) a so zreteľom na tieto pripomienky,
keďže:
1. KONANIE
(1)
Komisia udržiavala od jesene 2002 neformálne kontakty s nemeckými a holandskými orgánmi vo veci štátnych podpôr na pomoc nemeckej a holandskej časti projektu výstavby diaľkového potrubia na prepravu propylénu. Komisia poslala Nemecku písomné oznámenie 13. februára 2002 a Nemecko jej odpovedalo 27. marca 2003. Komisia vzápätí nadviazala neformálne kontakty s belgickými orgánmi. Združenie európskych petrochemických výrobcov (ZEPV) odovzdalo správu na podporu uvedeného projektu listom z 15. mája 2003. Nemecký orgán vyrozumel Komisiu o podpore na pomoc svojej časti projektu listom z 24. júla 2003, holandský orgán listom zo 4. septembra 2003 a belgický orgán listom zo 16. októbra 2003. Listy boli zaprotokolované pod číslami N 355/03, N 400/03 a N 473/03 v uvedenom poradí.
(2)
Komisia si od Nemecka vyžiadala doplňujúce informácie listom z 27. augusta 2003. Nemecko poslalo požadované informácie listom zo 6. októbra 2003, listom z 15. októbra 2003 a listom z 28. októbra 2003.
(3)
Rozhodnutím K(2003) 4080 z 11. novembra 2003 začala Komisia voči oznámeným opatreniam konanie ustanovené článkom 88 ods. 2 zmluvy. Komisia poslala svoje rozhodnutie Nemecku, Holandsku a Belgicku v ten istý deň: konania boli zaprotokolované pod číslami C 67/03, C 68/03 a C 69/03 v uvedenom poradí. Nemecko, Holandsko a Belgicko predložili pripomienky k tomuto rozhodnutiu listom z 12. decembra 2003, listom z 18. decembra 2003 a listom z 22. decembra 2003. Komisia si vyžiadala doplňujúce informácie listami z 23. januára 2004, na ktoré uvedené členské štáty odpovedali listom z 20. februára 2004, listom z 27. februára 2004 a listom z 2. marca 2004.
(4)
Rozhodnutie Komisie bolo uverejnené v Úradnom vestníku Európskej únie (2). Tri zúčastnené krajiny poslali Komisii svoje pripomienky, ktoré Komisia oznámila Nemecku, Holandsku a Belgicku. Uvedené členské štáty zaslali komentár k pripomienkam listom z 5. marca 2004, listom z 29. marca 2004 a listom z 11. marca 2004. Nakoniec poslali doplňujúce informácie listom z 25. mája 2004 a listom zo 4. júna 2004.
2. PODROBNÝ OPIS SPORNÝCH OPATRENÍ
2.1. Základné informácie a príjemcovia podpôr
2.1.1. Propylén a preprava propylénu
(5)
Propylén, derivát ropy, sa používa na výrobu polymérov, ktoré slúžia na výrobu plastov. V západnej Európe je zhruba 70 % z celkového objemu propylénu vedľajšími produktmi vznikajúcimi pri výrobe etylénu. Umiestnenie výrobných jednotiek preto často určuje lokalizácia odbytísk etylénu. Celková veľkosť trhu propylénu v západnej Európe sa v roku 2001 odhaduje na asi 14,7 miliónov ton, z čoho polovica sa využíva v regióne, ktorý by bol prepojený diaľkovým potrubím. Odhady budúceho rastu trhu propylénu v nadchádzajúcich rokoch sa pohybujú od 3,7 % do 4,0 %. Pre etylén je charakteristický oveľa menší rast, t. j. asi 2 %.
(6)
V súčasnosti zabezpečuje prepravu propylénu každoročne približne 550 nákladných lodí (každá loď prepraví 1 500 ton) a 4 800 železničných cisternových vozňov (každý vozeň prepraví 50 ton) v trojuholníku Rotterdam - Antverpy - Kolín nad Rýnom. Očakáva sa, že v roku 2010 bude v tomto regióne veľký nedostatok propylénu, pretože ho bude chýbať asi 1,7 milióna ton. Následkom štrukturálneho vývoja chemického sektora by sa diaľkovým potrubím malo prepraviť 2,5 miliónov ton.
(7)
Čo sa týka samotnej prepravy z Rotterdamu na juh Limbourgu a do Porúria, číselné údaje sú odlišné. V roku 1997 predstavovalo prepravené množstvo propylénu 93,4 miliónov ton/kilometer, z toho asi 4 milióny ton boli prepravené po železnici a asi 89,4 miliónov nákladnými loďami. Predpokladá sa, že v roku 2010 bude potrebné prepraviť do Porúria celkove asi 1,5 milióna ton ročne, čo by predstavovalo 750 nákladných lodí ročne. Celkové množstvo propylénu prepravené z Rotterdamu na juh Limbourgu by bolo asi 180 000 ton ročne, teda 900 cisternových vozňov a 70 nákladných lodí ročne.
2.1.2. Príjemca
(8)
Príjemcom podpory bude European Pipeline Company BV (EPC) - konzorcium chemických podnikov. Jeho predchodcom je European Pipeline Development Company (EPDC). Akcionármi sú BASF AG, Celanese Chemical Europe GmbH, Shell Nederland Chemie BV, DSM NV, Rütgers Chemicals AG, Sasol Germany GmbH, Veba Oil Refining & Petrochemicals GmbH, Westgas GmbH a SABIC Europe. Konzorcium vlastní holandské aktíva, 100 % belgickej spoločnosti na spravovanie aktív, EPDC Flanders NV a 49,9 % nemeckej spoločnosti na spravovanie aktív, Propylenpipeline Ruhr GmbH (PRG) (3). Spoločnosť Landesentwicklungsgesellschaft Nordrhein-Westfalen (LEG) (4) vlastní zvyšných 50,1 %, ale nie je viazaná žiadnym finančným záväzkom nad rámec kapitálovej účasti spoločnosti. EPC a belgická a nemecká spoločnosť na spravovanie aktív vytvorili spoločný podnik „European Pipeline Administration Company“ (EPAC), ktorý bude poverený správou celého diaľkového potrubia.
2.1.3. Projekt diaľkového potrubia
(9)
Oznámenia sa týkajú diaľkového potrubia, ktorý musí zabezpečovať prepravu propylénu z Rotterdamu do Oberhausenu, do Porúria cez Antverpy, Tessenderloo, Geleen a Kolín nad Rýnom. Sieť bude dlhá asi 520 km. Trasa pozostávajúca z deviatich úsekov ide podľa možností po trase súčasných potrubí na prepravu etylénu. Oznámenie nemeckého úradu sa týka iba úseku od Oberhausenu cez Kolín nad Rýnom až po holandskú hranicu (Pilóta 2), kde sa napája na ďalší úsek do severnej časti Porúria (Pilóta 1). Projekt si okrem investície do diaľkového potrubia bude vyžadovať aj investíciu do nových skladovacích priestorov, ktoré sa vybudujú v holandských a belgických prístavoch a v nemeckom Duisburgu. Podľa smernice Rady 85/337/EHS z 27. júna 1985 o vývoji dosahov niektorých verejných a súkromných projektov na životné prostredie (5) uskutoční príjemca podpory vyhodnotenie dosahov na životné prostredie celého diaľkového potrubia.
(10)
Celkové investičné náklady predstavujú 148,5 miliónov EUR, ako to znázorňuje tabuľka 1 (6).
Tabuľka 1
Celkové investičné náklady
(v miliónoch EUR)
Úsek
Investičné náklady
Nemecko, Pilóta 2
67,134
Holandsko
26,0
Belgicko
55,4
Spolu
148,5
(11)
Diaľkové potrubie sa riadi zásadami „prístupu tretích osôb k sieti“ a „malého zisku“. Diaľkové potrubie smie využívať každý výrobca a užívateľ bez akejkoľvek diskriminácie. Kapacita diaľkového potrubia musí byť dostatočná, aby bol v súlade s hospodárskym rastom očakávaným v nadchádzajúcich 20 rokoch. Poplatky za prepravu budú rovnaké pre každého užívateľa, bez ohľadu na to, či je, alebo nie je, akcionárom. Budú stanovené podľa počtu úsekov, cez ktoré sa bude preprava uskutočňovať.
(12)
Poplatky sa stanovia transparentným spôsobom a ich výška bude porovnateľná s výškou poplatkov uplatňovaných v železničnej a lodnej doprave. V rokoch 2006-2008 […] (7). Nebude sa uplatňovať množstvový rabat. Raz za dva roky sa bude uskutočňovať prieskum zameraný na uvedené druhy dopravy na účel aktualizácie poplatkov.
(13)
Čo sa týka obstarávania prác a služieb, EPAC a PRG musia dodržiavať postupy obstarávania stanovené zákonnými predpismi o verejnom obstarávaní na úrovni spoločenstva a na vnútroštátnej úrovni.
2.1.4. Podpory
(14)
Nemecko mieni poskytnúť priamu podporu rovnajúcu sa 80 % zo schodku vypočítaného so zreteľom na normálnu výnosnosť („unrentierlichen investiven Kosten“) nemeckej časti diaľkového potrubia (Pilóta 2), najviac však do výšky 50 % z celkových investičných nákladov. Prípustnými nákladmi sú investičné náklady na plánovanie, výstavbu a prvé naplnenie po odpočítaní ziskov počas prvých pätnástich rokov na základe analýzy aktualizovaných tokov peňažných prostriedkov. Podpora bude predstavovať sumu 18 682 000 EUR. Podľa výpočtu nemeckých orgánov umožní takáto podpora dosiahnuť vnútornú návratnosť (VN) 5,6 % do 25 rokov.
(15)
Holandsko má v úmysle poskytnúť podporu 4 000 000 EUR. Uvedená suma bude nutná na dosiahnutie takej návratnosti holandskej časti projektu, ktorá by bola pre odvetvových partnerov prijateľná. Podpory nemeckých a holandských orgánov sú opatreniami ad hoc, na ktoré sa nevzťahuje presne vymedzený režim.
(16)
Belgicko hodlá poskytnúť priamu podporu vo výške 2 919 480 EUR a oslobodenie od zrážky dane z nehnuteľnosti na päť rokov, ktoré prinesie zisk odhadovaný na 766 000 EUR. Celkové investičné náklady budú asi 55,4 miliónov EUR, z čoho belgické orgány uznali za prípustné náklady 40 885 000 EUR. Suma 16 556 000 EUR prevádzkových ziskov sa z uvedenej sumy odpočítala (8), takže prípustná výška nákladov je 24 329 000 EUR. Belgické orgány sú toho názoru, že na štátnu podporu sa vzťahuje režim štátnych podpôr schválený Komisiou (9). Podpora takéhoto druhu investície môže byť v rámci tohto režimu 12 %, čo zodpovedá sume 2 919 480 EUR. Zo štátnej podpory poskytnutej v rámci uvedeného režimu nemožno hradiť náklady na všeobecný výskum, nákup pozemkov a provízie.
(17)
Podpora belgického štátu bola oznámená s cieľom získať právnu istotu a poskytnúť Komisii celkový prehľad investičnej úlohy s celkovou výškou poskytnutej podpory.
(18)
Všetky tri členské štáty podriadili svoju pomoc dodržiavaniu zásad „voľného prístupu“ a „nediskriminovania“ počas 25 rokov, teda počas doby hospodárskej životnosti diaľkového potrubia. Dodržiavanie zásad je ustanovené v stanovách EPMC; po uplynutí 25 ročného obdobia sa stanovy môžu zmeniť v tomto ohľade iba so súhlasom všetkých zúčastnených strán.
(19)
Pôžička BEI až do výšky 30 % celkových nákladov na projekt je predmetom skúmania. Akcionári by vložili 8 miliónov EUR vlastného imania a zvyšok finančných prostriedkov by zabezpečili banky. Akcionári zároveň musia znášať straty za prvé roky, teda asi 38 miliónov EUR do roka 2008, čo je po odpočítaní úrokov a daní de facto asi 18 miliónov EUR.
2.1.5. Rozsiahlejšia sieť diaľkových potrubí na prepravu olefínov v Európe
(20)
APPE predložil Komisii správu o širšej sieti diaľkových potrubí na prepravu olefínov, ktorej súčasťou je predmetný projekt diaľkového potrubia (10). V Európe je v súčasnosti päť rôznych systémov na prepravu etylénu, ktoré nie sú vzájomne prepojené a netvoria kompletnú sieť, a ktoré spájajú iba asi 50 % celkovej kapacity. Čo sa týka propylénu, v oblasti Beneluxu existuje niekoľko systémov. Komplexná sieť diaľkových potrubí na prepravu olefínov by mala prepojiť rôzne systémy a rozvinúť ich. V správe je niekoľko máp s rôznymi konštrukčnými výkresmi diaľkových potrubí v štádiu realizácie alebo v projektovom štádiu, ktoré by mali umožniť realizovať sieť v celku.
2.2. Odôvodnenia štátnej podpory predložené nemeckými, holandskými a belgickými orgánmi
(21)
Projekt bol odôvodňovaný skutočnosťami týkajúcimi sa životného prostredia, bezpečnosti dopravy a odvetvovej politiky.
2.2.1. Výhody pre životné prostredie
(22)
Preprava propylénu by mala zaznamenať veľký rozvoj a tento jav zvýši tlak na lodnú a kamiónovú dopravu. Účelom diaľkového potrubia je zmierniť tento tlak a predísť nepríjemným situáciám. Diaľkovým potrubím by sa jednoznačne zredukovali dopravné zápchy na cestách.
(23)
Rozdiel medzi emisiami škodlivých látok pri tradičných spôsoboch dopravy a pri doprave diaľkovým potrubím je znázornený v tabuľke 2.
Tabuľka 2
Emisie
Jednotky
Železnica
Nákladná loď
Spolu
Diaľkové potrubie
Delta
Náklady
Tekm
7 100 000
158 200 000
165 300 000
165 300 000
CO2
kg/tekm
312
6 960
7 237
4 496
2 741
NOx
kg/tekm
1,99
124
126
5,12
121
CO
kg/tekm
0,14
6,33
6,47
0,5
5,97
VOC
kg/tekm
0,07
6,33
6,4
0,17
6,23
SO2
kg/tekm
0,14
9,49
9,63
2,15
7,48
(24)
K ďalšiemu zníženiu emisií by prispela skutočnosť, že diaľkové potrubie by umožnilo realizovať nové investície v oblastiach, ktoré si vyžadujú menej prepravných operácií v súvislosti s olefínmi.
2.2.2. Bezpečnosť dopravy a dopravné zápchy
(25)
Diaľkové potrubie by umožnilo zvýšiť bezpečnosť dopravy. Propylén patrí k najvyššej rizikovej triede. Bez diaľkového potrubia by rast trhu propylénu spôsobil výrazné zintenzívnenie iných foriem dopravy, ako aj problémy s bezpečnosťou a dopravnými zápchami, ktoré s tým súvisia.
(26)
V Holandsku sa obavy týkajú hlavne lodnej a železničnej nákladnej dopravy. Rozvoj železničnej dopravy by zvýšil problémy s bezpečnosťou pozdĺž železnice a problémy pri prekládke propylénu. Diaľkové potrubie by umožnilo znížiť toto riziko vďaka zníženiu počtu nutných manipulácií na nádražiach a pri prekládke propylénu. Jednou z najrizikovejších oblastí nachádzajúcich sa pozdĺž železnice spájajúcej Rotterdam s Geleen je nádražie vo Venlo. Tento problém by sa dal vyriešiť presťahovaním, čo by predstavovalo náklady približne 134 miliónov EUR. V prípade vybudovania diaľkového potrubia by presťahovanie nebolo nutné.
(27)
Holandsko odhadlo okamžitú výnosnosť podpory pre spoločnosť (bezpečnosť dopravy, zníženie emisií a hlučnosti) na 12 %.
2.2.3. Štrukturálna politika a dôvody týkajúce sa zamestnanosti
(28)
Diaľkové potrubie by malo strategický význam pre životaschopnosť chemického priemyslu v danom regióne. Prieskum z roku 1998 odhalil nedostatok vhodných infraštruktúr, ktorý je hlavným faktorom narúšajúcim schopnosť konkurencie. Iná situácia je v Spojených štátoch, kde existuje vysoko rozvinutá sieť. Diaľkové potrubie by veľmi uľahčilo prepravné operácie, pretože slúži ako skladovací priestor s priamym prístupom a je prístupný všetkým užívateľom. Zároveň by zmiernilo neistotu, čo sa týka dodávok propylénu pre odberateľov, ktorá je problémom súvisiacim s poruchami výroby v parokrakovacích zariadeniach.
(29)
V roku 1999 existovalo v priemysle chemických surovín v oblasti Emscher-Lippe v Nemecku 5 233 pracovných miest. Asi 1 906 pracovných miest bolo v širokej miere závislých od výrobkov na báze propylénu: 1 506 pracovných miest v priemysle surovín a 400 pracovných miest v priemysle spracovania plastov. Bez diaľkového potrubia na prepravu propylénu by bol potenciál tejto oblasti využitý na maximálne 50 %. Na základe znaleckého posudku bol stanovený odhad, koľko pracovných miest by existovalo v oblasti Emscher-Lippe za podmienok existencie a koľko za podmienok neexistencie diaľkového potrubia. Do roku 2010 by projekt viedol k vytvoreniu 658 pracovných miest v priemysle surovín bez účinkov ich znásobenia. V spojenom chemickom priemysle by išlo o 2 697 pracovných miest. Vyjadrené absolútnymi číslami, zamestnanosť by každopádne klesala, ale vďaka diaľkovému potrubiu by klesala pomalším tempom.
(30)
V roku 2002 bolo v chemickom priemysle na juhu Limbourgu zamestnaných okolo 9 740 osôb. 500 až 550 osôb pracovalo vo výrobe propylénu, ako aj vo výrobe a spracovateľskom odvetví derivátov propylénu na juhu Limbourgu.
3. DÔVODY NA ZAČATIE KONANIA USTANOVENÉHO ČLÁNKOM 88 ods. 2 ZMLUVY
(31)
Vo svojom rozhodnutí o začatí konania ustanoveného článkom 88 ods. 2 zmluvy Komisia vysvetlila dôvody, pre ktoré treba považovať sporné opatrenia za štátnu podporu v zmysle článku 87 ods. 1 zmluvy a vyjadrila určité pochybnosti o zlučiteľnosti opatrení so zmluvou. Na štátnu pomoc sa totiž nevzťahujú predpisy spoločenstva o štátnych podporách na pomoc životnému prostrediu (11) (ďalej len „predpisy o podporách na pomoc životnému prostrediu“) zavedené usmerneniami o štátnych podporách na pomoc regionálnemu rozvoju (12), ani iné usmernenia alebo predpisy Komisie. Predmetný prípad sa navyše líši od iných podpôr na pomoc projektom dopravných infraštruktúr, ktoré Komisia povolila. Čo sa týka základných kritérií uplatňovaných pri hodnotení štátnych podpôr, Komisia uviedla, že nie je jasné, aká celková suma je potrebná a aká suma je primeraná. Niektoré súčasné diaľkové potrubia boli v plnom rozsahu financované zo súkromných zdrojov. Okrem toho sú sumy podpory na pomoc realizácii rôznych projektov rôzne; relatívne veľká je podpora na nemeckú časť. Niektoré otázky sa v skutočnosti natískali v súvislosti s predpokladmi na báze výpočtov návratnosti. Komisia si nakoniec kládla otázku, či nedochádza k neoprávnenému narušeniu hospodárskej súťaže, hlavne medzi chemickými závodmi, ktoré sa priamo zúčastňujú na projekte, a inými závodmi z chemického sektora a súvisiacimi priemyselnými odvetviami, a medzi chemickým priemyslom uvedeného regiónu a ostatnými regiónmi spoločenstva.
4. PRIPOMIENKY ZÚČASTNENÝCH
(32)
Komisia dostala pripomienky od Deutsche Bahn a od dvoch konkurentov z chemického priemyslu.
(33)
Deutsche Bahn potvrdil analýzu Komisie a nazdáva sa, že štátna podpora poškodzuje jeho záujmy, pretože preprava diaľkovým potrubím nahradí prepravu po železnici, čo spôsobí zníženie obratu o asi 13 miliónov EUR ročne. K ďalšiemu poklesu obratu by došlo, keby výrobcovia propylénu na juhu Nemecka rozviazali zmluvy o dodávkach s užívateľmi Porúria. Deutsche Bahn uviedol niekoľko príkladov poklesov obratu, ktoré boli spôsobené vybudovaním diaľkových potrubí.
(34)
Prvý konkurent vyhlasuje, že je priaznivo naklonený rozvoju infraštruktúry diaľkových potrubí na prepravu olefínov v Európe, ale nie je presvedčený o opodstatnenosti štátnej podpory, ktorá by bola na projekt poskytnutá. Po prvé, diaľkovým potrubím sa bude prepravovať iba propylén s kvalitou „polyméru“ a nie chemikália alebo produkt z „rafinérie“, ktorého obsah propylénu je menší. Produkty s vlastnosťou polyméru pokrývajú iba 60 % trhu. Aby výrobcovia chemických produktov mohli mať prístup k novému diaľkovému potrubiu, budú musieť investovať značné finančné prostriedky na dosiahnutie toho, aby ich produkty mali kvalitu polymérov. Po druhé, chýbajúce siete diaľkových potrubí na prepravu propylénu v Európe nemôžu ospravedlniť malú schopnosť konkurencie chemického priemyslu, pretože poplatky budú porovnateľné s poplatkami uplatňovanými v rámci iných druhov dopravy. Diaľkové potrubie bude konkurovať iným druhom dopravy a podpora naruší hospodársku súťaž vo vzťahu k podnikom, ktoré už teraz veľa investujú do závodov, prístavných hrádzí, atď. Po tretie, doprava nákladnými loďami a železničná doprava dokázala svoje výhody vo vzťahu k životnému prostrediu. Po štvrté, diaľkové potrubie môže mať za následok napríklad premiestnenie investícií z pobrežných oblastí Beneluxu do Nemecka.
(35)
Druhý konkurent uznáva zásadu, že preprava ľahkých uhľovodíkov diaľkovými potrubiami je dôležitá z hľadiska efektívnosti a bezpečnosti a že dobrá infraštruktúra podporuje investície a zamestnanosť v regiónoch prepojených diaľkovým potrubím. Treba si však uvedomiť, že súčasné prietokové množstvo propylénu prepravovaného zo západu na východ nie je dostatočným dôvodom na investovanie do projektu výstavby diaľkového potrubia. Na odôvodnenie podpory by boli potrebné väčšie objemy na každom konci potrubia: odber propylénu v holandskom Limbourgu a na nemeckom úseku diaľkového potrubia, a výroba propylénu v pobrežnej oblasti. SABIC na druhej strane informoval o vývoji krakovacieho zariadenia v holandskom Limbourgu, vďaka ktorému by sa znížil objem propylénu prepravovaného z regiónu Antverpy - Rotterdam - Amsterdam (ARA) na východnú stranu diaľkového potrubia. Bez investície do výroby propylénu v regióne ARA by diaľkové potrubie bolo nedostatočne využité.
5. PRIPOMIENKY NEMECKA, HOLANDSKA A BELGICKA
5.1. Spoločné pripomienky troch členských štátov
(36)
Všetky tri členské štáty potvrdzujú význam projektu pre životné prostredie, bezpečnosť a dopravu, ako aj pre odvetvie. Zdôrazňujú, že diaľkové potrubie bude prevádzkované podľa zásady „voľného prístupu“, nediskriminovania a „spoločnej dopravy“.
(37)
Na výber príjemcov nebolo možné vyhlásiť verejnú súťaž, pretože niektoré petrochemické spoločnosti sa priamo zúčastňovali na projekte ako vlastníci určitých úsekov súčasných diaľkových potrubí. Tento postup nebol hospodárny. Narušenie hospodárskej súťaže v tomto prípade nehrozí, pretože ku konzorciu sa môže pripojiť každá spoločnosť.
5.2. Pripomienky Nemecka
(38)
Nemecko nástojí na tom, že verejná podpora nie je štátnou podporou, pretože nezvýhodňuje jeden subjekt. Diaľkové potrubie treba považovať za dopravnú infraštruktúru rovnako ako v prípade iných projektov tohto druhu, čo je v súlade s predošlými rozhodnutiami Komisie (13). Projekt sa začal z dôvodov ekologickej a odvetvovej politiky a podpora nie je púhou reakciou na súkromnú iniciatívu. V rozhodnutí o podpore projektu bola zohľadnená aj skutočnosť, že financované orgánmi štátnej moci sú aj iné druhy dopravy, ako napríklad lodná a železničná doprava.
(39)
Nemecko okrem iného tvrdí, že účelom projektu je organizovať prepravu propylénu za rôznych podmienok. Z tohto hľadiska sa na predmetné opatrenie vzťahuje uplatňovanie článku 73 zmluvy.
(40)
Podpora by v Nemecku mala za následok vnútornú výnosnosť projektu 5,6 %. Vyššia výnosnosť by nebola možná: ak by boli zisky vyššie než odhadované zisky počas prvých 15 rokov, od príjemcu podpory by sa požadovalo vrátenie príslušnej sumy. Nemecko zdôrazňuje, že podniky, ktoré sa priamo zúčastňujú na projekte, nie sú zvýhodnené, čo by spôsobilo narušenie hospodárskej súťaže, pretože každý potenciálny užívateľ bude mať prístup k zariadeniu za podmienok založených na nediskriminovaní. Okrem toho, do konzorcia môžu vstúpiť aj podniky činné v iných hospodárskych odvetviach. Diaľkové potrubie je po 15 rokoch vlastníctvom podniku, ale podnik z neho nemá žiadny prospech.
(41)
Keďže diaľkové potrubie je súčasťou Európskej siete, nedochádza k narušeniu hospodárskej súťaže v chemickom priemysle iných regiónov Spoločenstva.
5.3. Pripomienky Holandska
(42)
Holandsko upozorňuje, že priemysel vyrábajúci etylén a propylén na severozápade Európy, ktorý bol jednoznačne vyvážajúcim priemyslom, sa v rokoch 1990 stal jednoznačne dovážajúcim priemyslom kvôli silnej konkurencii, najmä zo strany ázijských štátov. Trh etylénu a propylénu na severozápade Európy je v súčasnosti uzavretým trhom kvôli chýbajúcim samostatným dopravným, skladovacím a prekladacím zariadeniam. Projekt, na ktorý je poskytnutá podpora, by mohol prinútiť sektor, aby otvoril trh. Holandsko predložilo mapu, kde sú zaznamenané príklady podnikov nachádzajúcich sa na pobreží, ktoré sú roztrúsené po celej Európe a ktoré majú možnosť štrukturálne alebo dočasne dodávať propylén do diaľkového potrubia.
(43)
Holandsko pripomína výsledok výpočtu vnútornej výnosnosti podpory pre spoločnosť, ktorá predstavuje 12 %. Holandsko upozornilo nielen na výsledok výpočtu vnútornej výnosnosti projektu (6,19 %), ale aj na to, že vnútorná výnosnosť konkurenčných druhov dopravy je takisto malá, od 1 do 8 %, podľa toho, o aký druh dopravy ide. Holandsko je toho názoru, že podporu možno považovať za zlučiteľnú so spoločným trhom podľa článku 87 ods. 3 bod b), pretože ide o projekt spoločného európskeho záujmu.
5.4. Pripomienky Belgicka
(44)
Belgicko dodáva k svojim základným pripomienkam, že na ňou oznámenú podporu sa vzťahuje režim schválený Komisiou a stanovisko Komisie, že na podporu sa nevzťahujú predpisy o podporách na pomoc životnému prostrediu, nie je v súlade s predchádzajúcim posúdením, ktoré sa týkalo uplatňovania belgického režimu podpôr.
5.5. Komentáre k pripomienkam zúčastnených
(45)
Čo sa týka pripomienok Deutsche Bahn, všetky tri členské štáty zdôrazňujú, že subvencia bude použitá iba na infraštruktúru diaľkových potrubí a nie na dopravu v pravom zmysle slova a že poplatky budú stanovené podľa poplatkov konkurenčných druhov dopravy. Tieto poplatky sú transparentné a nie sú diskriminujúce. Užívatelia propylénu, ktorí už investovali do lodnej alebo železničnej dopravnej infraštruktúry, nie sú znevýhodnení, pretože užívatelia diaľkového potrubia sami preberajú zodpovednosť za pripojenie na diaľkové potrubie. Okrem toho, väčšina investícií nutných na lodnú a železničnú prepravu nie je určená na využívanie propylénu, ale môže slúžiť na prepravu iných skvapalnených plynov. Deutsche Bahn má nakoniec možnosť získať účasť v EPDC. Úspech projektu diaľkového potrubia môže byť z pohľadu Deutsche Bahn veľký, pretože poskytuje možnosti prepravy propylénu do vnútra krajiny.
(46)
Čo sa týka pripomienok prvého konkurenta, všetky tri štáty pripomínajú, že propylén s kvalitou polyméru je jediným propylénom, ktorí sa hodí na všetky účely. Produkt z „rafinérie“ sa v chémii používa len veľmi málo vzhľadom na vysoký obsah propánu, ktorý sa uvoľňuje pri procese, a ktorý musí byť upravovaný; okrem toho, je iba málo výrobcov propylénu chemickej kvality a kvality produktu z „rafinérie“. Prejavuje sa trend zvýšeného používania propylénu s kvalitou polyméru v nových postupoch chemickej výroby. Otázka kvality bola predmetom rozsiahlej diskusie vďaka task force zriadenej ministerstvom hospodárstva kraja Severné Porýnie a Vestfálsko. Diaľkové potrubie totiž otvára cestu k jednotnému európskemu trhu propylénu.
(47)
Čo sa týka pripomienok druhého konkurenta, všetky tri členské štáty tvrdia, že hodnoty očakávané jednak účastníkmi a nezávislými znalcami poukazujú na nevyvážený rast dopytu po propyléne v nadchádzajúcich desaťročiach. Problémom je zabrániť následne dopravným zápcham v rámci kapacity súčasných druhov dopravy. Propylén vyrábaný v krakovacích zariadeniach, do ktorých chce SABIC investovať, tak ako to oznámil, bol zahrnutý do výpočtov výnosnosti diaľkového potrubia. Táto investícia je v súčasnosti naplánovaná, ale hospodárnosti diaľkového potrubia sa to nedotklo. Ak totiž SABIC zrealizuje svoj projekt, závod v Geleen bude ešte viac potrebovať diaľkové potrubie na zabezpečenie operatívnej pružnosti v prípadoch nepredvídaných porúch vo výrobnom procese alebo v procese spotreby. Okrem toho sa rozširujú krakovacie zariadenia v Terneuzene; tieto zariadenia boli uvedené do prevádzky v roku 2002 a poskytujú 300 kte odberateľom od Antverp po Rotterdam. Diaľkové potrubie poskytuje užívateľom propylénu celkom nové investičné možnosti, bez ohľadu na miesto podnikania dodávateľov. Súčasné diaľkové potrubia navyše patria iba k malému počtu veľkých podnikov.
6. HODNOTENIE
6.1. Existencia štátnej podpory v zmysle článku 87 ods. 1 zmluvy
(48)
Verejné financovanie výstavby alebo riadenia dopravných infraštruktúr netreba vždy považovať za podporu v zmysle článku 87 ods. 1 zmluvy. Ak však organizácia zabezpečujúca správu infraštruktúry vykonáva hospodársku aktivitu, podpora by príjemcovi poskytla konkurenčnú výhodu. EPC vykonáva rovnako ako jeho akcionári hospodárske činnosti. Z tohto hľadiska je tento prípad veľmi blízky prípadu diaľkového potrubia na prepravu paliva pre lietadlá do Atén (14). Verejná podpora umožňuje konzorciu vybudovať a prevádzkovať zariadenie počas 25 rokov, pričom konzorcium nebude musieť znášať všetky náklady. Treba upozorniť na tieto skutočnosti:
a)
Uvedené štáty nevyhlásili otvorené verejné súťaže na vybudovanie a prevádzkovanie diaľkového potrubia. Príslušné orgány súhlasili iba so súkromnou iniciatívou.
b)
Diaľkové potrubie sa odpisuje 25 rokov a podmienky stanovené na poskytnutie podpory platia 15 alebo 25 rokov, ale diaľkové potrubie sa nakoniec stane vlastníctvom spoločností riadiacich aktíva.
c)
Účasť na projekte diaľkového potrubia je otvorená v zásade každej spoločnosti, ale v praxi sa ho priamo zúčastňujú iba výrobcovia propylénu a etylénu.
d)
Spoločnosť musí fungovať so zreteľom na „zásadu malého zisku“. Podpora totiž umožňuje vnútornú výnosnosť nemeckého úseku 5,6 %. Tarifná štruktúra musí zohľadňovať vývoj poplatkov uplatňovaných konkurenčnými druhmi dopravy. Následne nemožno vylúčiť vyššiu výnosnosť.
(49)
Z uvedených dôvodov je EPC vo výhode oproti ostatným podnikom, ktoré sa mohli do projektu zapojiť, a oproti konkurentom ponúkajúcim služby náhradnej dopravy. V tomto prípade ide o súkromnú iniciatívu, ktorú subvencuje štát. Je nespochybniteľné, že podpora bude mať vplyv na trhy medzi členskými štátmi. Takto budú zvýhodnené veľké chemické spoločnosti, ktoré pôsobia na svetovom trhu. Projekt sa navyše týka dopravnej činnosti realizovanej medzi všetkými tromi zúčastnenými štátmi.
(50)
Nemecko, Holandsko a Belgicko si splnili oznamovaciu povinnosť a oznámili podporu na základe článku 88 ods. 3 zmluvy. Komisia poznamenáva, že celkové investičné náklady sú vyššie než hrubý ekvivalent subvencie 5 miliónov EUR. Preto platí, že aj keď bola podpora poskytnutá Belgickom vyplatená v rámci schváleného režimu podpor, platí povinnosť oznámiť podporu ustanovenú v bode 76 predpisov o poskytovaní podpôr na pomoc životnému prostrediu.
6.2. Zlučiteľnosť spornej podpory
(51)
Podpora je poskytnutá s cieľom podporiť dopravnú činnosť. Prepravu propylénu diaľkovým potrubím nemožno považovať za adaptáciu procesu výroby tohto produktu; je odlišnou službou. Ďalej treba konštatovať, že diaľkové potrubie vybudujú nové právne subjekty zriadené s jediným cieľom - poskytovať služby prepravy propylénu. Hoci akcionári EPC vyrábajú a spracúvajú propylén, nová činnosť najprv podnieti hospodársku súťaž na trhu dopravy.
(52)
Predpisy, ktoré upravujú zlučiteľnosť štátnych podpôr v kapitole zmluvy týkajúcej sa dopravy, neplatia. Podľa článku 73 zmluvy sú zlučiteľné so zmluvou podpory, ktoré vyhovujú potrebám koordinácie dopravy. Článok 80 zmluvy však stanovuje obmedzenie ustanovení predmetnej kapitoly s upresnením, že „[u]stanovenia tejto kapitoly platia pre železničnú dopravu, automobilovú dopravu a lodnú dopravu“. Článok 73 sa teda na sporné investície nevzťahuje.
(53)
Napriek rôznym priaznivým účinkom podpory neplatia žiadne z predpisov upravujúce zlučiteľnosť štátnych podpôr so spoločným trhom, ktoré Komisia rozpracovala na základe článku 87 ods. 2 a 3. Iba malá časť investícií je umiestnená do regiónov, na ktoré sa môže vzťahovať podpora, a príslušné orgány nepožiadali o povolenie na základe usmernení o štátnych podporách na pomoc regionálnemu rozvoju. V tomto prípade neplatia ani pravidlá o podporách na pomoc životnému prostrediu. Preprava diaľkovým potrubím spôsobuje menšie znečistenie než iné druhy dopravy obstarávané inými konkurentmi, aj keď ide o železničnú alebo lodnú dopravu. Dôjde teda k výraznému obmedzeniu znečisťovania. Komisia v zásade nepovoľuje podpory investícií, ktoré prinášajú obmedzenie znečisťovania konkurentmi príjemcov podpory. Za zlučiteľné so spoločným trhom považuje skôr štátne podpory za istých podmienok, keď príjemca podpory obmedzí svoje vlastné znečisťovanie.
(54)
Práve preto Komisia posudzovala predmetné opatrenie priamo na základe článku 87 ods. 3 bod c) zmluvy. V zmysle tohto ustanovenia sa za zlučiteľné so spoločným trhom považujú podpory určené na pomoc rozvoju určitých hospodárskych aktivít alebo oblastí, za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom. Využívanie diaľkového potrubia, ktorým sa sčasti nahradí preprava zabezpečovaná v rámci železničnej dopravy, cestnej dopravy alebo lodnej dopravy, je hospodárskou aktivitou.
(55)
V oblasti dopravných infraštruktúr už Komisia súhlasila s poskytovaním podpôr v prípadoch, keď trh neposkytuje spoločnosti infraštruktúru verejnej dopravy nutnej na realizáciu trvalej mobility (15). Čo sa týka zariadení s umožneným prístupom bez akejkoľvek diskriminácie pre všetkých súčasných alebo potenciálnych prevádzkovateľov, schválila podporu až do výšky 50 % celkových nákladov na projekt. Preprava diaľkovým potrubím, podobne ako projekty dopravnej infraštruktúry uvedené v úvodnom ustanovení 38, znižuje emisie a je bezpečnejšia než iné druhy dopravy. Tento druh dopravy zároveň prispeje k zníženiu počtu dopravných zápch. Komisia navyše súhlasí s holandskými, belgickými a nemeckými orgánmi, že projekt nielenže poskytuje výhody týkajúce sa životného prostredia a odvetvia, ale zároveň má strategický význam pre chemický priemysel v danom regióne. Projekt by prinášal úžitok ak výrobcom propylénu z ostatných oblastí spoločenstva, kde prevyšuje ponuka propylénu, pretože projekt uľahčuje predaj ich tovaru. Žiadny konkurent z iných oblastí spoločného trhu nepoprel existenciu priaznivých účinkov pri tomto postupe.
(56)
Narušenie hospodárskej súťaže na trhu propylénu je obmedzené vďaka voľnému prístupu všetkých konkurentov k diaľkovému potrubiu. Dodržiavanie tejto zásady je garantované 25 rokov, čo je doba odpisovania potrubia, ktorého kapacita by mala byť za normálnych okolností dostačujúca v tom zmysle, bude zabraňovať nepríjemným situáciám počas 20 nadchádzajúcich rokov.
(57)
Oznámené podpory možno považovať za nutné a primerané cieľom. Ak by neboli poskytnuté, výnos investícií by bol príliš malý a projekt by sa nerealizoval. Ďalej treba zdôrazniť, že podpora, ktorej výška je obmedzená, umožňuje uvedeným podnikom dosiahnuť iba normálne vnútorné výnosové percento investície (VVPI). V tomto prípade treba vypočítať VVPI pre celý projekt (vrátane Pilóty 1) a nielen pre jednotlivé úseky, pretože sú veľmi spletito poprepájané a bolo by nelogické investovať do jedného úseku a do druhých úsekov nie. Keby sa diaľkové potrubie realizovalo len čiastočne, prietokové množstvo propylénu by bolo nižšie, čo by znamenalo nižšiu VVPK a menšie výhody týkajúce sa životného prostredia, bezpečnosti a odvetvia. Výpočet VVPI celého projektu viedol k výsledku 6,19 % do 25 rokov, ale v časovom rozpätí 15 rokov to bude iba 2,75 %. V prípade neposkytnutia podpôr by vnútorné výnosové percento investície bolo v prvom prípade 3,80 % a v druhom prípade - 0,24 %. Predpoklady na základe výpočtov sú realistické a rozumné, aj so zreteľom na súvisiace pripomienky zúčastnených strán. Uvedené VVPI 6,19 % možno považovať za normálne výnosové percento pri takomto druhu projektu. VVPI po zdanení iných systémov diaľkových potrubí na prepravu chemických látok a petroleja v Európe sa pohybuje od 9 % do 13 % do 25 rokov. Podobné systémy v Spojených štátoch majú VVPI trocha vyššiu, t. j. od 11 % do 15 %. Výnosové percento elektrární a iných zariadení tohto druhu sa pohybuje v rozpätí 10 %-13 % za kratšie časové úseky, napríklad za 15 rokov. Čo sa týka nových chemických zariadení, chemický priemysel očakáva sa výnosnosť nad 15 %, aj keď výnosnosť pri tomto druhu zariadení býva menšia (9 %-15 %) podľa druhu zariadenia a fiškálneho režimu. Okrem toho, vypočítané VVPI je vyššie než priemerná výnosnosť železničnej dopravy (1 %-3 %) a cestnej dopravy tovaru bez obalu (3 %-4 %), ale je porovnateľná s výnosnosťou lodnej prepravy chemických produktov (7 %-8 %).
(58)
Narušenie súťaže medzi podnikmi zúčastnenými priamo na projekte a inými chemickými závodmi a inými súvisiacimi sektormi je obmedzené. Po prvé, diaľkové potrubie budú predovšetkým používať mnohé podniky, a nie iba podniky, ktoré sú členmi konzorcia. Veľké množstvo propylénu sa použije v spojených chemických závodoch, kde sa deriváty ihneď využívajú v iných výrobných procesoch zabezpečovaných inými podnikmi, medziiným malými a strednými podnikmi. Po druhé, každá spoločnosť sa môže stať členom konzorcia za podmienok bez akejkoľvek diskriminácie. Skutočnosť, že pre zúčastnené podniky platia rovnaké podmienky, svedčí aj o tom, že v danom sektore nie je podstatne zvýhodnený iba jeden podnik alebo viacero podnikov. So zreteľom na zásadu malého zisku a zásadu, že výška poplatkov sa stanovuje spravodlivo tak, aby nedošlo k narušeniu hospodárskej súťaže vo vzťahu k iným druhom dopravy, spočíva výhoda pre odvetvie skôr vo vyššej pružnosti a okamžitej disponibilite propylénu než v peňažnom zisku.
(59)
Je pravda, že výrobcovia propylénu, ktorého stupeň čistoty je nižší než u propylénu s kvalitou polyméru, nemôžu mať z diaľkového potrubia veľký zisk. Každá norma však do určitej miery obmedzuje využívanie diaľkového potrubia a stanovená norma zaisťuje jeho najširšie využívanie. Diaľkové potrubie môže do určitej miery narušiť hospodársku súťaž medzi výrobcami propylénu, ale tento účinok by nemal byť výrazný, pretože väčšina chemických závodov bude z technických príčin potrebovať propylén s atribútom polyméru a nie propylén nižšej kvality. Diaľkové potrubie však v nijakom prípade nenarúša prepravu propylénu s inými kvalitatívnymi vlastnosťami prostriedkami železničnej a lodnej dopravy. Najdôležitejší pozitívny účinok na súťaž vyplynie z väčšej pružnosti zásobovania a z normalizovania kvality polyméru, čo zľahčí úlohu užívateľom, ktorí chcú zmeniť dodávateľa.
(60)
Podľa bodu 29 predpisov spoločenstva o podporách na pomoc životnému prostrediu môže Komisia povoliť podpory investícií, ktoré podnikom umožnia prekročiť normy Spoločenstva týkajúce sa hospodárskej súťaže o maximálne 30 % hrubých prípustných investičných nákladov. Aj keď sa na predmetné investície nevzťahujú uvedené predpisy, Komisia pripomína, že neexistujú žiadne normy Spoločenstva, ktoré by zúčastnené podniky nútili realizovať takéto investície. Celková výška podpory so zreteľom na sumu investovanú do Pilóty 1 je menej než 30 %. Na druhej strane, určité množstvo skutočností odlišuje uvedený projekt od dopravných infraštruktúr zmienených v úvodnom ustanovení 38 a vysvetľuje, prečo v tomto prípade neboli prípustné väčšie sumy podpor. Tieto predchádzajúce rozhodnutia sa týkali napríklad projektov v oblasti železničných a lodných dopravných infraštruktúr, ktoré musia nahradiť prepravu ťažkými nákladnými automobilmi a nie prepravu diaľkovým potrubím, ktorá musí nahradiť železničnú a lodnú prepravu. Okrem iného, diaľkové potrubie je diaľkovou dopravnou infraštruktúrou, pričom nejde iba o zariadenia na jednom stanovenom mieste alebo vo vymedzenej časti trasy. Zároveň treba pripomenúť, že infraštrukúru možno používať iba na prepravu propylénu a nie na prepravu iných produktov. Prevádzkovatelia budú navyše aj dôležitými užívateľmi diaľkového potrubia. Okrem toho, ak zisk nevyplýva v prvom rade z poklesu dopravných nákladov, ale z pružnejšieho zásobovania, budú v každom prípade dôležitými príjemcami. Z uvedených dôvodov je výška podpory primeraná.
(61)
Diaľkové potrubie naruší hospodársku súťaž, čo sa týka lodnej a železničnej dopravy, ako tvrdí Deutsche Bahn. Komisia upozorňuje, že toto narušenie vyplýva z povahy predmetného projektu, ale že v prípadoch týkajúcich sa dopravných infraštrukúr povolila takýto druh narušenia hospodárskej súťaže, pretože sa nazdávala, že výhody, ktoré by vyplynuli z daných projektov by prevážili nad nevýhodami plynúcimi z narušenia hospodárskej súťaže. So zreteľom na všetky uvedené argumenty sa Komisia nazdáva, že narušenie hospodárskej súťaže je akceptovateľné z hľadiska výhod plynúcich z projektu a vyslovuje záver, že toto narušenie spôsobené oznámenou podporou nie je neprimerane veľké.
7. ZÁVER
(62)
Podpora 18 682 000 EUR oznámená Nemeckom, podpora 4 000 000 EUR oznámená Holandskom a podpora 3 685 480 EUR oznámená Belgickom, ktoré boli poskytnuté na vybudovanie diaľkového potrubia na prepravu propylénu z Rotterdamu do Porúria cez Antverpy, sú štátnymi podporami v zmysle článku 87 ods. 1 zmluvy.
(63)
Tieto podpory sú zlučiteľné so spoločným trhom vzhľadom na tieto skutočnosti: zníženie emisií a dopravných zápch, ako aj zvýšenia bezpečnosti vďaka projektu; význam projektu pre chemický priemysel v zúčastnených regiónoch; obmedzenie narušenia hospodárskej súťaže dodržaním zásad malého zisku, prístupu tretích osôb k sieti a nediskriminovania a tým, že podpora je kvantitatívne obmedzená tak, aby výnos investícií nebol vyšší než obvykle,
PRIJALA TOTO ROZHODNUTIE:
Článok 1
Podpora 3 685 480 EUR oznámená Belgickom, podpora 18 682 000 EUR oznámená Nemeckom, podpora 4 000 000 EUR oznámená Holandskom na pomoc pre výstavbu diaľkového potrubia na prepravu propylénu medzi Rotterdamom, Antverpami a Porúrím sú zlučiteľné so spoločným trhom.
Článok 2
Toto rozhodnutie je adresované Belgickému kráľovstvu, Spolkovej republike Nemecko a Holandskému kráľovstvu.
V Bruseli 16. júna 2004